श्रावस्ती : राप्ती नदी के तट पर स्थित पतेढ़ा गाव में अर्से से जांबाजों की फौज तैयार होती है, देश की सीमा की रक्षा करने वालों का जज्बा यहां के घर-घर में बचपन से ही पनपने लगता है। जंग-ए-आजादी में श्रावस्ती के नायक रहे श्रीराम त्रिपाठी, स्वामी दयाल त्रिपाठी व बच्छराज त्रिपाठी इसी गाव की माटी में जन्मे थे। गाव के लगभग एक दर्जन युवा भारतीय सेना व उत्तर प्रदेश पुलिस का हिस्सा हैं। जिला शिक्षा एवं प्रशिक्षण संस्थान, कस्तूरबा गांधी आवासीय बालिका विद्यालय इसी ग्राम पंचायत में स्थित है। गो-पालन, दुग्ध उत्पादन व कृषि इस गांव की अर्थव्यवस्था का आधार है।